Vilniaus dailės akademijos Dizaino katedra

**Dizaino katedra** - Vilniaus dailės akademijos Vilniaus fakulteto katedra, nuo 1961 m. ruošianti daiktų dizaino specialistus.

## Dizaino katedros istorija

Dizaino katedra Vilniaus dailės akademijoje (iki 1968 m. Lietuvos TSR Valstybinis dailės institutas) įsteigta 1961 m. Ją įkūrė ir vėliau jai vadovavo prof. Feliksas Daukantas (1915–1995). Iš pradžių buvo pavadinta Pramonės gaminių meninio konstravimo katedra (PGMK). Tai buvo viena pirmųjų Pramoninės dailės katedrų tuometinėje Sovietų sąjungoje. Būsimi dizaino specialistai katedroje buvo rengiami atsižvelgiant į gamybos specifiką. Beveik visas PGMK kursines užduotis, diplominius darbus užsakydavo gamybos įmonės. Vėliau katedra pavadinta Pramoninės dailės katedra, o nuo 1987 m. – Dizaino katedra. Pirmieji katedros studentai dizaino studijas baigė 1965 m. (trys absolventai). Kasmet buvo parengiama 12–20 specialistų. Iki 1995 m. parengtas 371 specialistas. 1995 m. studijuoti buvo priimti pirmieji magistrantai. 

### Katedros dėstytojai
Prof. Feliksas Daukantas organizavo katedros materialinę bazę, subūrė dėstytojus ir sudarė studijų planus. Katedrai vadovavo iki 1985 m. Nuo 1985 m. iki 2006 m. jos vadovu buvo prof. Tadas Baginskas, nuo 2007 m. iki 2011 m. Katedrai vadovavo e.prof.p. Arkadijus Varanka, nuo 2011 m. iki 2023 m. – prof. Juozas Brundza, 2023 m. doc. Šarūnas Šlektavičius, nuo 2023 m. rudens rudens katedrai vadovauja prof. Miglė Kibildienė. 

Šioje katedroje dirbo Vytautas Budvytis (dirbo 1961–1964 m.), Juozas Burneika (dirbo 1961–2005 m.) ir Albinas Petras Purys (dirbo 1961–1968 m. ir 1994–2008 m.), Algimantas Bielskis (dirbo 1964–1986 m.), Simonas Ramunis (dirbo 1964–1977 m.), Arvydas Kybrancas (dirbo 1968–1976 m.), Algimantas Mizgiris (dirbo 1973–1988 m.), Viktoras Jasanauskas (dirbo 1976–1995 m.), Algirdas Koira (dirbo 1978–1989 m.), Algirdas Jazbutis (dirbo 1979–1989 m.), Giedrius Laurušas (dirbo 1986–1991 m.), Egidijus Kleiza (dirbo 1988–1996 m.), Vladas Vizgirda (dirbo 1990–2005 m.), Albertas Krajinskas (dirbo 1991–1995 m.), Jonas Malinauskas (dirbo 1991–2003 m.), Vaidas Zabulionis (dirbo 2002–2004 m.), Paulius Mazūras (dirbo 2005-2010 m.).

Dizaino katedroje dirbo buvusios Dailės pedagogikos katedros dėstytojai – Albertas Gurskas dėstė grafikos pagrindus, o Vincas Norkus – tapybą. Piešimo studentus mokė Irena Trečiokaitė–Žebenkienė, Liuda Vaineikytė, Leonardas Petkevičius. Spalvotyros studentus mokė Giedrė Fledžinskienė, dizaino istorijos ir teorijos – Laima Cieškaitė–Brėdikienė. Dizaino katedrai talkino buvusios Inžinerinių dalykų katedros dėstytojai: Ipolitas Moglinickas, Irena Bogdanienė, Vytautas Petrulaitis, Laima Bogočiūnienė, Albinas Degutis, Augustinas Liepinis. Katedroje nuo 1975 m. dėstė prof. Tadas Baginskas, nuo 1980 m. prof. dr. Vytautas Kibildis, nuo 1988 m. doc. Albertas Domereckas ir doc. Jonas Gerulaitis, nuo 1995 m. doc. Povilas Juškaitis ir prof. Miglė Kibildienė, nuo 1998 m. e.prof.p. Arkadijus Varanka, nuo 2000 m. Vytautas Petrulaitis, nuo 2004 m. – lekt. Julija Mazūrienė, doc. Juozas Brundza ir doc. Šarūnas Šlektavičius.

Piešimo ir tapybos įgūdžius lavino Piešimo katedros dėstytojai – vedėjas prof. Jonas Kazlauskas bei doc. Viktoras Bakšys, tapybos – prof. Giedrius Kazimierėnas (nuo 1997 m.).

Daiktų dizaino katedroje veikusi prof. Audriaus Klimo studija 2010 m. rudenį performuota į atskirą Grafinio dizaino katedrą.

## Dizaino studijų programa

Dizaino programa skiria išskirtinį dėmesį socialiniams ir kultūriniams gaminio dizaino aspektams. Ji neapsiriboja tik funkcinių, technologinių ir estetinių iššūkių sprendimu – programa pabrėžia individų poreikių ir patirčių supratimą. Studentai skatinami kritiškai mąstyti apie vartotojišką kultūrą, tyrinėti konceptualias idėjas ir ugdyti unikalų kūrybinį identitetą. 

Rengiami ateities produktų dizaineriai: kūrybingi, kritiškai mąstantys ir plačiai žvelgiantys specialistai, gebantys kurti novatoriškus dizaino konceptus, išskirtinius produktus ir konkurencingus sprendimus. Programos absolventai geba spręsti realius socialinius, kultūrinius, funkcinius ir ekonominius iššūkius. Studijų programa suteikia tiek teorinių, tiek praktinių žinių, ugdo esminius tyrimų įgūdžius ir paruošia studentus profesionaliai veiklai arba tolimesnėms studijų pakopoms.

Dizaino studijos grindžiamos praktiniais, eksperimentiniais projektais, dizaino tyrimais, teoriniais diskursais, individualia mentoryste ir kritiniu grįžtamuoju ryšiu. Studentai mokosi analizuoti bei spręsti funkcines ir sociokultūrines dizaino problemas, atsižvelgdami į aplinkos tvarumą. Jų projektai neretai sulaukia tarptautinio pripažinimo, laimi prestižinius dizaino apdovanojimus, tampa komerciškai sėkmingais produktais arba įkvepia savarankiškas kūrybines karjeras.

Programos absolventai specializuojasi įvairiose dizaino srityse, tokiose kaip baldai, interjero elementai, buitinė technika, elektronika, transportas, konceptualusis dizainas, medicininė įranga, muzikos instrumentai, mados aksesuarai, paslaugų dizainas, pakuotės, žaislai ir kt.

## Nuorodos
*Dizaino katedra Vilniaus dailės akademijos tinklalapyje 
*VDA Dizaino inovacijų centras